Projekts

LATVIJAS REPUBLIKAS MINISTRU KABINETS

|  |  |
| --- | --- |
| 2020. gada \_\_\_\_.\_\_\_\_\_\_\_\_\_\_\_\_ | Noteikumi Nr.\_\_\_\_\_\_ |
| Rīgā | (prot. Nr.\_\_\_ \_\_\_.§) |

**Noteikumi par rīcību ar administratīvo pārkāpumu lietās izņemto mantu un dokumentiem**

*Izdoti saskaņā ar Administratīvās atbildības likuma*

*75. panta trešo daļu, 111.panta ceturto un piekto daļu,*

*155.panta otro daļu, 173.panta trešo daļu,*

*260.panta otro daļu*

**I. Vispārīgie jautājumi**

1. Noteikumi nosaka kārtību, kādā:

1.1. nodod glabāšanā izņemto mantu vai dokumentus, kā arī iestādes, kurām nodod glabāšanā izņemto mantu vai dokumentus;

1.2. amatpersona pieņem lēmumu par mantu, kuras ātri bojājas vai kuru ilgstoša glabāšana rada zaudējumus valstij, nodošanu realizācijai vai iznīcināšanai un kārtību, kādā veicama šo mantu realizācija vai iznīcināšana;

1.3. realizēto vai iznīcināto mantu tās īpašniekam atlīdzina vai aizvieto ar tādu pašu un tādas pašas kvalitātes mantu un kādā samaksā vērtību, kāda realizētajai vai iznīcinātajai mantai būtu bijusi atlīdzināšanas brīdī;

1.4. atmaksā samaksāto naudas summu un atdod izņemto mantu un dokumentus, ja lēmums administratīvā pārkāpuma lietā tiek atcelts un administratīvā pārkāpuma process tiek izbeigts;

1.5. aprēķina izdevumus, kas radušies sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu, iznīcināšanu un realizāciju;

1.6. informē iestādi, kuras amatpersona pieņem nolēmumu par sodu, par izdevumiem, kas radušies sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu, iznīcināšanu un realizāciju;

1.7. no mantas realizācijā iegūtajiem līdzekļiem atskaita summu, kas nepieciešama naudas soda samaksai un to izdevumu segšanai, kuri ir saistīti ar izņemto mantu nogādāšanu glabāšanai, glabāšanu un realizāciju.

2. Šajos noteikumos paredzētā informācija par mantas un dokumentu nodošanu glabāšanā, realizāciju un iznīcināšanu tiek iekļauta Administratīvā pārkāpuma procesa atbalsta informācijas sistēmā (turpmāk – Informācijas sistēma), kuras pārzinis ir Iekšlietu ministrijas Informācijas centrs. Iekšlietu ministrijas Informācijas centrs piešķir piekļuvi Informācijas sistēmai šajos noteikumus paredzētajām iestādēm, lai nodrošinātu informācijas apmaiņu un iekļaušanu Informācijas sistēmā.

3. Ja tehnisku iemeslu dēļ šajos noteikumos paredzētās informācijas apmaiņa nav iespējama ar Informācijas sistēmas starpniecību, informācija tiek nosūtīta papīra dokumenta formā vai elektroniski uz iestādes oficiālo elektronisko adresi (parakstīta ar drošu elektronisko parakstu).

**II. Izņemtās mantas un dokumenta nodošana glabāšanā un glabāšana**

4. Administratīvā pārkāpuma lietā izņemto naudu, vērtspapīrus, bankas izdotus akreditīvus, vekseļus, akcijas vai citus naudas dokumentus, juvelierizstrādājumus, dārgakmeņus vai dārgmetālus (iesaiņotus un apzīmogotus) glabā iestādes, kuru amatpersonas veic administratīvā pārkāpuma procesu, (turpmāk – atbildīgā iestāde) seifā.

5. Administratīvā pārkāpuma lietā izņemtos ieročus un to sastāvdaļas, munīciju, sprāgstvielas un spridzināšanas ietaises, pirotehniskos izstrādājumus un speciālos līdzekļus nodod glabāšanā Valsts policijai.

6. Ja izņemtās mantas pārvietošana nav iespējama vai arī ar tās pārvietošanu saistītie izdevumi ir nesamērīgi, mantu glabā tās atrašanās vietā vai nodod glabāšanā personai, kuras valdījumā tā atrodas, vai citai fiziskai vai juridiskai personai.

7. Izņemto mantu vai dokumentu, kas nav minēts šo noteikumu 4., 5. un 6.punktā, ja to nevar glabāt atbildīgajā iestādē kopā ar administratīvā pārkāpuma lietu vai speciāli šim nolūkam ierīkotā glabāšanas vietā, atbildīgā iestāde nodod glabāšanā Nodrošinājuma valsts aģentūrai (turpmāk – aģentūra).

8. Administratīvā pārkāpuma lietā izņemto dzīvnieku atbildīgā iestāde nodod glabāšanā īpaši šim nolūkam ierīkotā novietnē, telpā vai nožogotā teritorijā, ko izveidojusi fiziska vai juridiska persona, atbilstoši dzīvnieku aizsardzību, dzīvnieku audzēšanu un ciltsdarbu regulējošiem normatīvajiem aktiem. Atbildīgā iestāde vai aģentūra slēdz līgumu ar šajā punktā norādīto fizisko vai juridisko personu par dzīvnieku glabāšanu. Aģentūra informē atbildīgo iestādi par dzīvnieku glabāšanas vietu.

9. Izņemto mantu, izņemot dzīvniekus, tās glabāšanas laikā aizliegts nodot lietošanā fiziskai vai juridiskai personai, valsts vai pašvaldības iestādei vai tās amatpersonai.

10. Lai nodrošinātu izņemto mantu glabāšanas atbilstību Administratīvās atbildības likumā ietvertajiem mērķiem, kā arī novērstu nepamatotu mantas īpašnieka vai likumīgā valdītāja (turpmāk – persona) tiesību ierobežošanu un nelietderīgu valsts budžeta līdzekļu izlietojumu mantas glabāšanai, lemjot par nepieciešamību nodot glabāšanā, realizēt vai iznīcināt administratīvā pārkāpuma lietā izņemtās mantas un dokumentus, atbildīgās iestādes amatpersona, kura veic administratīvā pārkāpuma procesu, (turpmāk – amatpersona) izvērtē mantas nozīmīgumu administratīvā pārkāpuma lietā, kā arī mantas izņemšanas un glabāšanas lietderību, nepieciešamību un samērību, apsverot iegūto informāciju un ņemot vērā vismaz šādus kritērijus:

10.1. iespējamais pamatojums izņemtās mantas konfiskācijai;

10.2. pamatojums izņemtās mantas atzīšanai par lietisko pierādījumu un iespējas attiecīgās ziņas par faktiem pierādīt, izmantojot citus pierādīšanas līdzekļus;

10.3. pamatojums mantas izņemšanai uz laiku, lai nodrošinātu sabiedrisko kārtību un drošību un novērstu administratīvā pārkāpuma radītās sekas un ar to saistīto sabiedriskās kārtības apdraudējumu;

10.4. administratīvā pārkāpuma un ar to radītā kaitējuma nozīmīgums;

10.5. izņemtās mantas glabāšanas, pārvietošanas, realizācijas vai iznīcināšanas iespējas un lietderība;

10.6. izņemtās mantas glabāšanas ietekme uz izņemtās mantas kvalitāti;

10.7. paredzamie izņemtās mantas pārvietošanas, uzglabāšanas, realizācijas un iznīcināšanas izdevumi, kā arī paredzamās iespējas segt šos izdevumus no ieņēmumiem no mantas realizācijas, ja manta tiktu konfiscēta.

11. Amatpersona uzskaita izņemto mantu vai dokumentu un nodrošina tā saglabāšanu līdz izņemtās mantas vai dokumenta nodošanai glabāšanā aģentūrai, citai personai vai iestādei vai līdz brīdim, kad izņemtā manta tiek realizēta, iznīcināta vai atdota īpašniekam vai likumīgajiem valdītājiem. Aģentūra, cita persona vai iestāde, kas pieņēma izņemto mantu vai dokumentu glabāšanā, nodrošina izņemtās mantas vai dokumenta saglabāšanu no tā pieņemšanas brīža līdz nodošanas brīdim personai vai iestādei vai līdz brīdim, kad izņemtā manta tiek realizēta, iznīcināta vai atdota īpašniekam vai likumīgajiem valdītājiem.

12. Ja amatpersonas lēmums paredz izņemtās mantas vai dokumenta nodošanu glabāšanā aģentūrai vai Valsts policijai, atbildīgā iestāde nekavējoties, bet ne vēlāk kā trīs darbdienu laikā, nosūta aģentūrai un Valsts policijai pieņemto lēmumu vai tā izrakstu un mantas vai dokumenta pārņemšanai nepieciešamo informāciju (mantas un dokumentu atrašanās vieta, amatpersona, kura nodos mantu, kontaktinformācija u.c.).

13. Ja amatpersonas lēmumu nav iespējams izpildīt vai tā izpilde rada zaudējumus valstij, aģentūra vai Valsts policija nekavējoties, bet ne vēlāk kā piecu darbdienu laikā no lēmuma saņemšanas informē amatpersonu par lēmuma izpildes neiespējamību, norādot pamatojumu lēmuma izpildes neiespējamībai un sniedzot informāciju par paredzamajiem mantas pārvietošanas, glabāšanas, realizācijas vai iznīcināšanas izdevumiem.

14. Aģentūra pēc šo noteikumu 12.punktā minētā lēmuma saņemšanas:

14.1. nekavējoties, bet ne vēlāk kā trīs darbdienu laikā nodrošina izņemtās mantas vai dokumenta pieņemšanu glabāšanā un uzskaiti;

14.2. organizē izņemtās mantas vai dokumenta glabāšanu.

15. Ja izņemtā manta ir transportlīdzeklis, kas izņemts par administratīvo pārkāpumu ceļu satiksmē, aģentūra nodrošina tā pieņemšanu glabāšanā četru stundu laikā pēc attiecīgas informācijas saņemšanas un vienas darbdienas laikā pēc transportlīdzekļa pieņemšanas glabāšanā izdara atzīmi transportlīdzekļu un to vadītāju valsts reģistrā vai traktortehnikas un tās vadītāju informatīvajā sistēmā, norādot transportlīdzekļa atrašanās vietu.

16. Izņemtās mantas vai dokumenta pieņemšana glabāšanā tiek veikta, norādot atbilstošu informāciju Informācijas sistēmā. Ja tehnisku iemeslu dēļ tas nav iespējams, izņemtās mantas vai dokumenta pieņemšana glabāšanā tiek veikta, sastādot atsevišķu dokumentu (izņemtās mantas vai dokumenta pieņemšanas un nodošanas akts (1.pielikums), izņemtā transportlīdzekļa pieņemšanas un nodošanas akts (2.pielikums)) divos eksemplāros, no kuriem vienu eksemplāru glabā administratīvā pārkāpuma lietā, otru aģentūrā vai pie citas personas, kurai manta nodota glabāšanā.

17. Ja amatpersona pieņēmusi lēmumu par rīcību ar izņemto mantu, tā nekavējoties par pieņemto lēmumu informē institūciju, kuras glabāšanā manta ir nodota.

18. Ja amatpersona veic procesuālās darbības ar izņemto mantu, kā rezultātā mainās izņemtās mantas sastāvs vai vienību uzskaite, amatpersona un institūcija, kuras glabāšanā manta ir nodota, veic atbilstošas izmaiņas Informācijas sistēmā vai šo noteikumu 16.punktā noteiktajā kārtībā sastāda izņemtās mantas vai dokumenta pieņemšanas un nodošanas aktu.

19. Ja dzīvnieka glabāšanas laikā ir iestājusies tā nāve vai tas ir radījis pēcnācējus, aģentūra informē par to amatpersonu, kā arī veic atbilstošas izmaiņas izņemtās mantas uzskaitē.

**III. Izņemtās mantas un dokumenta atdošana**

20. Ja amatpersonas lēmums paredz izņemtās mantas vai dokumenta, kas glabājas aģentūrā, atdošanu personai (turpmāk – lēmums par atdošanu), amatpersona nekavējoties, bet ne vēlāk kā trīs darbdienu laikā pēc attiecīga lēmuma pieņemšanas (sagatavošanas), informē aģentūru par pieņemto lēmumu.

21. Izņemto mantu vai dokumentu persona pārņem mantas vai dokumenta glabāšanas vietā mēneša laikā no lēmuma par atdošanu spēkā stāšanās. Ja attaisnojamu iemeslu dēļ personai ir nepieciešams ilgāks laiks mantas pārņemšanai, persona informē aģentūru par nepieciešamo mantas pārņemšanas termiņu, iesniedzot pamatojumu mantas pārņemšanas termiņa pagarinājumam.

22. Amatpersona nekavējoties, bet ne vēlāk kā trīs darbdienu laikā pēc prokurora protesta saņemšanas, rakstiski informē aģentūru par lēmuma par rīcību ar izņemto mantu vai dokumentu izpildes apturēšanu.

23. Aģentūra nekavējoties, bet ne vēlāk kā piecu darbdienu laikā pēc tam, kad saņemta informācija par lēmumu par atdošanu, ja izņemtā manta vai dokuments joprojām atrodas aģentūras glabāšanā, sagatavo paziņojumu:

23.1. informējot personu par izņemtās mantas vai dokumenta atrašanās vietu un dokumentiem, kurus nepieciešams iesniegt, lai persona varētu saņemt izņemto mantu vai dokumentu;

23.2. brīdinot personu par izņemtās mantas vai dokumenta realizāciju vai iznīcināšanu, ja persona šajos noteikumos noteiktajā termiņā nepārņems tai atdodamo izņemto mantu vai dokumentu.

24. Ja zvērināta tiesu izpildītāja lietvedībā atrodas izpildu lieta, kurā ir jāvērš piedziņa pret parādnieka īpašumā esošo kustamo mantu, kas izņemta administratīvā pārkāpuma lietā, lemjot par rīcību ar izņemto mantu, amatpersona izvērtē zvērināta tiesu izpildītāja sniegto informāciju par piedziņas veikšanu un prasījumiem, kuru apmierināšanai piedziņa tiek veikta.

25. Ja persona izņemto mantu nepārņem šo noteikumu 21.punktā paredzētajā laikā, to realizē vai iznīcina.

26. Ja ir saņemts personas iesniegums vai Valsts policijas starptautiskajā sadarbībā iegūts apliecinājums, ka persona atsakās saņemt tai atdodamo izņemto mantu, izņemto mantu realizē vai iznīcina, neievērojot šo noteikumu 25.punktā noteikto termiņu.

27. Ja līdz izņemtās mantas realizācijas vai iznīcināšanas dienai ir saņemts personas pieprasījums par izņemtās mantas atdošanu un ir uzsākts izņemtās mantas realizācijas vai iznīcināšanas process šo noteikumu 25. vai 26.punktā minētajā gadījumā, realizācijas vai iznīcināšanas process tiek apturēts un tiek veiktas šo noteikumu III nodaļā paredzētās darbības.

28. Ja izņemtā manta ir realizēta šo noteikumu 25. vai 26.punktā minētajā gadījumā, īpašniekam atmaksā mantas realizācijā iegūtos līdzekļus, iepriekš no tiem atskaitot līdzekļus, kas nepieciešami mantas realizācijas izdevumu segšanai.

29. Ja amatpersonas lēmums paredz izņemtās mantas vai dokumenta atdošanu, kas glabājas atbildīgajā iestādē vai pie šo noteikumu 5. vai 6.punktā minētās iestādes vai personas, izņemtās mantas vai dokumenta atdošanu organizē atbildīgā iestāde, ievērojot šo noteikumu 21. līdz 28.punktā noteikto kārtību un termiņus.

30. Ja amatpersonas lēmums paredz izņemtās mantas vai dokumenta, kas glabājas aģentūrā, konfiskāciju, atbildīgā iestāde nekavējoties, bet ne vēlāk kā trīs darbdienu laikā, informē aģentūru par pieņemto lēmumu.

**IV. Izņemtās mantas iznīcināšana un realizācija**

31. Ja tiek konstatēts, ka izņemtās mantas ātri bojājas vai arī to ilgstoša glabāšana rada zaudējumus valstij, amatpersona nekavējoties pieņem lēmumu par mantas realizāciju vai iznīcināšanu. Izņemtā manta ir iznīcināma, ja tai nav vērtības vai tiek konstatēti citi apstākļi, kuru dēļ manta nav realizējama, piemēram:

31.1. izņemtā manta nav derīga lietošanai vai tās izplatīšana ir aizliegta saskaņā ar atbilstošo jomu regulējošiem normatīvajiem aktiem;

31.2. paredzamie izņemtās mantas realizācijas izdevumi pārsniedz iespējamos realizācijas ieņēmumus (izņemot gadījumus, ja mantu nodod bez maksas vai realizē, nododot pārstrādei);

31.3. izņemtā manta rada fitosanitāro risku vai var radīt kaitējumu videi, cilvēku vai dzīvnieku veselībai.

32. Lēmuma pieņemšanai par izņemtās mantas realizāciju vai iznīcināšanu var pieaicināt speciālistu vai ekspertu.

33. Lēmumā par izņemtās mantas realizāciju amatpersona var ietvert norādi, ka manta ir nododama iznīcināšanai, ja mantas realizācija nav sekmīga un iestāde, kura veic mantas realizāciju, atzīst, ka mantas realizācija vai izņemtās mantas glabāšana nav saimnieciski izdevīga.

34. Ja amatpersonas lēmums administratīvā pārkāpuma lietā paredz izņemtās mantas realizāciju vai iznīcināšanu un izņemtā manta nodota glabāšanā aģentūrai, amatpersona nekavējoties, bet ne vēlāk kā trīs darbdienu laikā informē aģentūru:

34.1. par pieņemto lēmumu;

34.2. par lēmuma spēkā stāšanos;

34.3. par nepieciešamību izņemtās mantas novērtēšanā, realizācijā vai iznīcināšanā pieaicināt atbildīgās iestādes pārstāvi.

35. Ja amatpersonas lēmums paredz izņemtās mantas realizāciju vai iznīcināšanu, kas nav nodota glabāšanā aģentūrai, amatpersona nekavējoties, bet ne vēlāk kā trīs darbdienu laikā, par pieņemto lēmumu informē aģentūru, izņemot šo noteikumu 36.punktā minēto gadījumu.

36. Atbildīgā iestāde veic tās glabāšanā esošās izņemtās mantas vai dokumenta realizāciju vai iznīcināšanu, ja attiecīgo darbību veikšanai iestādei nav nepieciešama speciāla atļauja vai speciāla iekārta un iestāde attiecīgās darbības var veikt efektīvāk vai tikpat efektīvi kā aģentūra.

37. Aģentūra vai atbildīgā iestāde izņemto mantu iznīcina pati vai nodod iznīcināšanai komersantam.

38. Alkoholiskos dzērienus, tabakas izstrādājumus un to piederumus, naftas produktus un to iepakojumu iznīcina šādi:

38.1. alkoholiskos dzērienus:

38.1.1. izlej kanalizācijā, ja alkoholiskā dzēriena apjoms ir mazāks par 500 litriem. Alkoholisko dzērienu, kas satur vairāk nekā 40 procentus spirta, atšķaida ar ūdeni līdz minētajai koncentrācijai;

38.1.2. izlej vietā, kas saskaņota ar attiecīgo Valsts vides dienesta reģionālo vides pārvaldi, ja alkoholiskā dzēriena apjoms ir lielāks par 500 litriem. Alkoholisko dzērienu, kas satur vairāk nekā 40 procentus spirta, atšķaida ar ūdeni līdz minētajai koncentrācijai;

38.1.3. sasmalcina iepakojumu kopā ar tā saturu īpaši aprīkotās iekārtās vai izmantojot citus iznīcināšanas veidus, ja saņemta atkritumu apsaimniekošanas atļauja vai iznīcināšanas vieta un nosacījumi saskaņoti ar attiecīgo Valsts vides dienesta reģionālo vides pārvaldi;

38.2. tabakas izstrādājumu – sadedzina sadedzināšanas iekārtās, kuras saņēmušas piesārņojošas darbības atļauju atkritumu sadedzināšanai vai līdzsadedzināšanai un kuras aprīkotas ar dūmgāzu cieto daļiņu uztveršanas iekārtām, vai to iznīcina, mehāniski sasmalcinot un nododot komersantam, kurš veic sadzīves atkritumu savākšanu un kuram ir atbilstoša atkritumu apsaimniekošanas atļauja;

38.3. naftas produktu – sadedzina sadedzināšanas iekārtās, kuras saņēmušas piesārņojošas darbības atļauju naftas produktu atkritumu sadedzināšanai vai līdzsadedzināšanai.

39. Izņemto transportlīdzekli iznīcina saskaņā ar normatīvajiem aktiem par nolietotu transportlīdzekļu apsaimniekošanu un apstrādi, nododot to apstrādei šādos gadījumos:

39.1. transportlīdzekļa, tajā skaitā piekabes (puspiekabes), vai izņemtā transportlīdzekļa numurētā agregāta noteiktais vērtējums ir 500 *euro* vai mazāks;

39.2. no transportlīdzekļa pirmās reģistrācijas datuma pagājuši vairāk nekā 15 gadi vai pēc pēdējās valsts tehniskās apskates pagājuši vairāk nekā trīs gadi, izņemot gadījumu, kad transportlīdzeklim ir vēsturiska vērtība;

39.3. traktortehnikas, velosipēda, tricikla, kvadricikla, motocikla vai mopēda noteiktais vērtējums ir 20 *euro* vai mazāks;

39.4. ja izņemtā transportlīdzekļa izgatavotāja piešķirtais transportlīdzekļa identifikācijas numurs ir iznīcināts vai bojāts;

39.5. transportlīdzeklis saskaņā ar transportlīdzekļu un to vadītāju valsts reģistra datiem ir norakstīts;

39.6. transportlīdzeklis nav bijis reģistrēts normatīvajos aktos noteiktā kārtībā.

40. Izņemto mantu pirms tās realizācijas vai iznīcināšanas novērtē:

40.1. izņemtās mantas novērtēšanas komisija ne mazāk kā trīs komisijas locekļu sastāvā, ņemot vērā Latvijā pastāvošās vidējās tirgus cenas izņemtās mantas novērtēšanas brīdī. Aģentūras izveidotā komisijā ietver atbildīgās iestādes pārstāvi, ja atbildīgā iestāde ir informējusi aģentūru par nepieciešamību izņemtās mantas novērtēšanā pieaicināt atbildīgās iestādes pārstāvi;

40.2. sertificēts vērtētājs, ar kuru ir noslēgts līgums par izņemtās mantas novērtēšanu (turpmāk – vērtētājs), ja:

40.2.1. izņemtās mantas novērtēšanai ir nepieciešama tās sastāva bioloģiskā, ķīmiskā vai tehniskā izpēte;

40.2.2. izņemtā manta ir transportlīdzeklis vai numurēts agregāts;

40.2.3. izņemtās mantas vērtību nav iespējams noteikt bez specifiskām zināšanām.

41. Izņemtās mantas novērtējumā norāda izņemtās mantas veidu, detalizētu aprakstu, noteikto tirgus vērtību un novērtēšanas metodi.

42. Novērtējot preces, kuras nav ieguvušas Eiropas Savienības preču statusu, izņemtās mantas novērtēšanā ņem vērā muitas iestādes atzinumā norādīto preces muitas vērtību.

43. Izņemtās mantas novērtēšanu neveic, ja:

43.1. izņemtā manta ātri bojājas;

43.2. izņemtā manta jau iepriekš ir novērtēta administratīvā pārkāpuma lietas ietvaros;

43.3. izņemtā manta ir iznīcināma sakarā ar to, ka:

43.3.1. tā nav lietošanai derīga vai tās izplatīšana ir aizliegta saskaņā ar atbilstošo jomu regulējošajiem normatīvajiem aktiem;

43.3.2. tā rada fitosanitāro risku vai var radīt kaitējumu videi, cilvēku vai dzīvnieku veselībai;

43.3.3. tās iznīcināšana ir paredzēta atbilstošo jomu regulējošajos normatīvajos aktos;

43.4. no administratīvā pārkāpuma lietā izņemtā transportlīdzekļa pirmās reģistrācijas datuma pagājuši vairāk nekā 15 gadi vai kopš pēdējās administratīvā pārkāpuma lietā izņemtā transportlīdzekļa valsts tehniskās apskates ir pagājuši vairāk nekā trīs gadi, izņemot gadījumu, kad transportlīdzeklim ir vēsturiska vērtība;

43.5. izņemtā manta ir nauda.

44. Aģentūra vismaz trīs darbdienas pirms paredzētās izņemtās mantas iznīcināšanas elektroniski paziņo atbildīgajai iestādei (amatpersonai) par izņemtās mantas iznīcināšanas laiku un vietu, izņemot gadījumu:

44.1. ja manta vai dokuments tiek iznīcināts saskaņā ar šo noteikumu 26. un 27.punktu;

44.2. ja iznīcina mantu, kas ātri bojājas;

44.3. ja tiek iznīcināta neliela apjoma izņemtā manta, kuras kopējā vērtība nepārsniedz 30 *euro*;

44.4. ja saskaņā ar normatīvajiem aktiem par nolietotu transportlīdzekļu apsaimniekošanu apstrādei tiek nodots transportlīdzeklis.

45. Pirms izņemtās mantas realizācijas izveido izņemtās mantas realizācijas komisiju ne mazāk kā trīs komisijas locekļu sastāvā. Aģentūras izveidotā komisijā ietver atbildīgās iestādes pārstāvi, ja atbildīgā iestāde ir informējusi aģentūru par nepieciešamību izņemtās mantas realizācijā pieaicināt atbildīgās iestādes pārstāvi.

46. Izņemto mantu realizē šādi:

46.1. realizē, nerīkojot izsoli, bet vismaz trīs darbdienas pirms paredzētās izņemtās mantas realizācijas publicē attiecīgi aģentūras vai atbildīgās iestādes tīmekļvietnē paziņojumu par izņemtās mantas realizāciju;

46.2. realizē izsolē. Izsoli obligāti rīko, ja realizējamās izņemtās mantas kopējā vērtība pārsniedz 10 000 *euro*. Šis nosacījums neattiecas uz izņemto mantu, kas ātri bojājas;

46.3. izņemto mantu, kura ātri bojājas, kā arī izņemto mantu, kuru nevar realizēt vai kuras paredzamie realizācijas izdevumi pārsniedz paredzamos realizācijas ieņēmumus, realizē, nododot pārstrādei vai nododot bez maksas valsts vai pašvaldību iestādēm, sabiedriskā labuma organizācijām vai sociālajiem uzņēmumiem izlietošanai atbilstoši to uzdevumam.

47. Izņemtās mantas izsoli rīko elektronisko izsoļu vietnē.

48. Sludinājumā par izņemtās mantas izsoli norāda:

48.1. pārdodamo mantu un tās novērtējumu;

48.2. izsoles sākumcenu un izsoles soli;

48.3. izsoles sākuma un noslēguma datumu un laiku;

48.4. nodrošinājuma summu (kas nav lielāka par 10 procentiem no pārdodamās mantas sākumcenas) un tās iemaksas un atmaksas kārtību;

48.5. datumu, līdz kuram persona, kura vēlas piedalīties izsolē, var lūgt autorizēt to dalībai izsolē un iemaksāt nodrošinājuma summu;

48.6. mantas apskates vietu un laiku;

48.7. norādi uz tīmekļvietni, kurā pieejama informācija par izsoles kārtību un nosacījumiem, ar kādiem personas var reģistrēties dalībai izsolē un piedalīties solīšanā;

48.8. citu informāciju, ja nepieciešams.

49. Persona, kura vēlas piedalīties izsolē, samaksā noteikto maksu par dalību izsolē un izsoles sludinājumā noteiktajā termiņā, izmantojot elektronisko izsoļu vietni, nosūta aģentūrai lūgumu autorizēt to dalībai izsolē, kā arī izsoles sludinājumā noteiktajā kārtībā un apmērā ieskaita aģentūras depozīta kontā izsoles nodrošinājuma summu.

50. Aģentūra autorizē personu dalībai izsolē trīs darbdienu laikā pēc tam, kad persona izteikusi attiecīgu lūgumu un samaksājusi izsoles nodrošinājuma summu un maksu par dalību izsolē. Izsolē var piedalīties tikai autorizēti dalībnieki.

51. Solīšana sākas no izsoles sākumcenas. Solītājs nevar reģistrēt solījumu, kas ir mazāks par izsoles sākumcenu vai vienāds ar to, atšķiras no izsoles sludinājumā noteiktā izsoles soļa vai ir mazāks par iepriekš reģistrētajiem solījumiem vai vienāds ar tiem. Reģistrētos solījumus nevar atsaukt vai mainīt.

52. Ja pēdējo piecu minūšu laikā pirms izsoles noslēgšanai noteiktā laika tiek reģistrēts solījums, izsoles laiks automātiski tiek pagarināts par piecām minūtēm. Ja pēdējās stundas laikā pirms izsoles noslēguma tiek konstatēti būtiski tehniski traucējumi, kas var ietekmēt izsoles rezultātu, un tie nav saistīti ar sistēmas drošības pārkāpumiem, izsoles laiks automātiski tiek pagarināts līdz nākamās darbdienas pulksten 13.00.

53. Persona, kura nosolījusi augstāko cenu, divu darbdienu laikā pēc izsoles noslēguma samaksā pilnu nosolīto summu. Ja persona, kura nosolījusi augstāko cenu, noteiktajā termiņā nosolīto summu nesamaksā, mantu piedāvā iegādāties personai, kura nosolījusi otru augstāko cenu. Ja persona atsakās no mantas iegādes vai divu darbdienu laikā nesamaksā nosolīto summu, tā zaudē tiesības uz mantu un tās iemaksāto nodrošinājuma summu.

54. Personas iemaksāto nodrošinājuma summu ieskaita pirkuma maksā. Pārējiem izsoles dalībniekiem nodrošinājuma summu atmaksā divu darbdienu laikā pēc izsoles noslēguma.

55. Izsoli atzīst par nenotikušu, ja:

55.1. izsolei nav autorizēts neviens izsoles dalībnieks;

55.2. neviens no dalībniekiem, kuri autorizēti dalībai izsolē, nepārsola izsoles sākumcenu;

55.3. nosolītājs noteiktā termiņā nesamaksā nosolīto summu;

55.4. izsoles norises laikā vai 24 stundu laikā pēc izsoles noslēguma saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt izsoles rezultātu, vai par sistēmas drošības pārkāpumu;

55.5. tiek konstatēti apstākļi, kas liedz mantu realizēt.

56. Ja izsole atzīta par nenotikušu, aģentūra organizē atkārtotu izsoli, ievērojot šo noteikumu 58.punktu. Rīkojot atkārtotu izsoli, mantas cenu var samazināt ne vairāk kā par 20 procentiem.

57. Samaksu par izsoles rīkošanu veic atbilstoši Tiesu administrācijas maksas pakalpojumu cenrādim.

58. Ja izņemtās mantas realizācija nav sekmīga un iestāde, kura veic mantas realizāciju, atzīst turpmāku mantas realizāciju vai glabāšanu par saimnieciski neizdevīgu, mantu var realizēt, nododot to pārstrādei, vai iznīcināt, ja tai nav vērtības.

59. Ja šo noteikumu 46.3.apakšpunktā minētajā gadījumā uz izņemto mantu piesakās vairākas valsts vai pašvaldību iestādes, sabiedriskā labuma organizācijas vai sociālie uzņēmumi, to nodod tai organizācijai, kura pieteikusies pirmā.

60. Veicot izņemtās mantas realizāciju:

60.1. realizē izņemto mantu par izņemtās mantas novērtējumā norādīto izņemtās mantas tirgus vērtību (turpmāk – realizācijas cena);

60.2. ja uz izņemto mantu par sākotnēji noteikto izņemtās mantas realizācijas cenu nav pieteicies neviens pretendents, samazina izņemtās mantas realizācijas cenu un nodod to atkārtotai realizācijai. Izņemtās mantas realizācijas cenu vienā realizācijas reizē samazina ne vairāk kā par 20 procentiem no sākotnēji noteiktās realizācijas cenas;

60.3. slēdz līgumu ar realizācijas procedūras uzvarētāju.

61. Dzīvnieku, kurš izņemts administratīvā pārkāpuma lietā, par realizācijas cenu piedāvā iegādāties fiziskai vai juridiskai personai, kura nodrošina tā glabāšanu. Ja persona atsakās iegādāties attiecīgo dzīvnieku par realizācijas cenu, dzīvnieku realizē šo noteikumu 46.punktā noteiktajā kārtībā.

62. Aģentūra uz izņemtās mantas iznīcināšanu uzaicina atbildīgās iestādes pārstāvi, ja atbildīgā iestāde ir informējusi aģentūru par nepieciešamību izņemtās mantas iznīcināšanā vai realizācijā pieaicināt atbildīgās iestādes pārstāvi.

63. Ja iznīcināšanu veic aģentūras vai atbildīgās iestādes pieaicināta persona, izņemtās mantas iznīcināšanā piedalās attiecīgi aģentūras vai atbildīgās iestādes pārstāvis, izņemot transportlīdzekļu nodošanu apstrādei.

64. Pirms izņemtās mantas iznīcināšanas, aģentūra vai attiecīgi atbildīgā iestāde pārbauda tās atbilstību izņemtās mantas vai dokumentu uzskaites informācijai un, ja nepieciešams, izņemtās mantas novērtējumā vai izņemtās mantas aprakstes un novērtējuma aktā norādītajām ziņām. Ja tiek konstatēta neatbilstība, aptur izņemtās mantas iznīcināšanu un paziņo par to Valsts policijai izmeklēšanas veikšanai, kā arī par neatbilstību informē atbildīgo iestādi, kas pieņēma lēmumu par rīcību ar izņemto mantu.

65. Vismaz trīs darbdienas pirms paredzētās izņemtās mantas iznīcināšanas publicē attiecīgi aģentūras vai atbildīgās iestādes tīmekļvietnē internetā paziņojumu par izņemtās mantas iznīcināšanu.

66. Par izņemtās mantas iznīcināšanu un realizāciju izdara atzīmi Informācijas sistēmā. Ja izņemtā manta ir transportlīdzeklis, par izņemtās mantas atdošanu vai realizāciju izdara atzīmi transportlīdzekļu un to vadītāju valsts reģistrā vai traktortehnikas un tās vadītāju informatīvajā sistēmā.

67. Par izņemtās mantas, izņemot transportlīdzekli, iznīcināšanu sastāda izņemtās mantas iznīcināšanas aktu (3.pielikums). Aktu paraksta iestādes vai komersanta, kurš veica iznīcināšanu, pārstāvis un izņemtās mantas iznīcināšanā klātesošās personas.

68. Ieņēmumus, kas gūti, realizējot izņemto mantu, ieskaita deponēto līdzekļu kontā (turpmāk – deponēto līdzekļu konts).

**V. Izņemtās mantas atlīdzināšana vai aizvietošana ar tādu pašu un tādas pašas kvalitātes mantu un izņemtās mantas vērtības atlīdzināšana**

69. Ja izņemtā manta nav konfiscējama, bet tā ir realizēta vai iznīcināta, kā arī, ja administratīvā pārkāpuma procesu izbeidz, bet izņemto mantu atdot nav iespējams, amatpersona, kura izskatīja administratīvā pārkāpuma lietu un pieņēma lēmumu par rīcību ar izņemto mantu, pieņem lēmumu par atlīdzinājumu mantas īpašniekam, norādot izņemtās mantas atlīdzināšanas veidu atbilstoši Administratīvās atbildības likuma 155.panta otrajā daļā un 173.panta trešajā daļā noteiktajam. Šī lēmuma oriģinālu vai dokumenta atvasinājumu un informāciju par lēmuma spēkā stāšanās datumu, amatpersona nekavējoties, bet ne vēlāk kā trīs darbdienu laikā nodod aģentūrai.

70. Aģentūra nekavējoties, bet ne vēlāk kā piecu darbdienu laikā pēc tam, kad saņemts lēmums par mantas vērtības atlīdzināšanu vai aizvietošanu ar tādu pašu un tādas pašas kvalitātes mantu, nosūta paziņojumu izņemtās mantas īpašniekam par atlīdzinājuma saņemšanas kārtību.

71. Izņemtās mantas īpašnieks norāda maksājumu kontu, uz kuru ir pārskaitāms atlīdzinājums.

72. Atlīdzināmās izņemtās mantas vērtību nosaka tādā apmērā, kādā tā būtu bijusi šo noteikumu 69.punktā minētā lēmuma par atlīdzinājumu mantās īpašniekam spēkā stāšanās dienā. Mantas novērtēšanu veic šo noteikumu 40.punktā minētajā kārtībā.

73. Ja amatpersona ir pieņēmusi lēmumu izņemto mantu aizvietot ar tādu pašu un tādas pašas kvalitātes mantu, aģentūra un izņemtās mantas īpašnieks vienojas par aizvietojamās mantas specifikāciju un daudzumu, kā arī mantas saņemšanas kārtību. Aģentūra atbilstoši iepirkumu jomu regulējošiem tiesību aktiem iegādājas attiecīgā daudzuma un kvalitātes mantu un nodod to personas īpašumā.

74. Ja tiek atcelts lēmums administratīvā pārkāpuma lietā un administratīvā pārkāpuma process izbeigts, summas, ko persona bija samaksājusi saskaņā ar administratīvā pārkāpuma lietā pieņemto lēmumu, atmaksā iestāde, kuras kontā attiecīgā summa ir ieskaitīta, pārskaitot to uz personas norādīto maksājumu kontu.

75. Izņemtās mantas vērtības atlīdzināšanai, izņemtās mantas aizvietošanai vai saskaņā ar atceltu lēmumu administratīvā pārkāpuma lietā samaksāto summu atmaksāšanai izmanto mantas realizācijā gūtos ieņēmumus. Ja mantas realizācijā gūtie ieņēmumi nav pietiekami, izņemtās mantas vērtību tā īpašniekam atlīdzina, mantas iegādei vai samaksāto summu atmaksāšanai nepieciešamos līdzekļus sedz no valsts budžeta līdzekļiem neparedzētiem gadījumiem.

**VI. Izdevumu noteikšanas kārtība**

76. Aprēķinot izdevumu apmēru par izņemtās mantas vai dokumenta nodošanu glabāšanā, glabāšanu, iznīcināšanu vai realizāciju, tajā ietver izmaksas, kuras attiecas uz konkrēto izņemto mantu un dokumentu nodošanu glabāšanā, glabāšanu, iznīcināšanu vai realizāciju.

77. Aprēķinot izdevumu apmēru, ņem vērā šādas izmaksas:

77.1. izņemto mantu nodošana glabāšanā – izmaksas, kas nepieciešamas, lai nodrošinātu izņemto mantu nogādāšanu uz to glabāšanas vietu un sagatavošanu glabāšanai;

77.2. izņemto mantu glabāšana – izmaksas, kas nepieciešamas, lai nodrošinātu izņemto mantu glabāšanu noliktavā, apsargājamā teritorijā, novietnē vai citā mantas raksturam atbilstošā vietā;

77.3. izņemto mantu iznīcināšana – izmaksas, kas nepieciešamas, lai nodrošinātu izņemto mantu sagatavošanu iznīcināšanai, nogādāšanu iznīcināšanai un iznīcināšanu vai utilizāciju;

77.4. izņemto mantu realizācija – izmaksas, kas nepieciešamas, lai nodrošinātu izņemto mantu sagatavošanu realizācijai un realizāciju.

78. Izdevumu par izņemtās mantas vai dokumenta nodošanu glabāšanā, glabāšanu, iznīcināšanu vai realizāciju aprēķinu sagatavo saskaņā ar šo noteikumu 4.pielikumu.

79. Procesuālo izdevumu apmēru par izņemtās mantas vai dokumenta glabāšanu aprēķina no mantas vai dokumenta izņemšanas dienas līdz dienai:

79.1. kad persona saņēma izņemto mantu vai dokumentu;

79.2. kad izņemtās mantas vai dokumenta īpašnieks atteicies no izņemtās mantas vai dokumenta (noteiktajā termiņā nav pārņēmis mantu) un izņemtā manta ir iznīcināta vai realizēta;

79.3. kad pieņemts lēmums par izņemtās mantas iznīcināšanu vai realizāciju un izņemtā manta ir iznīcināta vai realizēta;

79.4. kad lēmums par izņemtās mantas vai dokumenta konfiskāciju ir stājies spēkā.

**VII. Atbildīgās iestādes informēšanas par izdevumiem un mantas realizācijā gūtajiem ieņēmumiem kārtība**

80. Aģentūra 10 darbdienu laikā informē amatpersonu par lēmuma par izņemtās mantas vai dokumenta atdošanu, iznīcināšanu vai realizāciju izpildi, kā arī iesniedz aprēķinu par izdevumiem, kas saistīti ar izņemtās mantas un dokumenta nodošanu glabāšanā, glabāšanu, iznīcināšanu vai realizāciju.

81. Ja aģentūra saņēmusi amatpersonas pieprasījumu sniegt informāciju par izdevumiem, kas saistīti ar izņemtās mantas nodošanu glabāšanā, glabāšanu, iznīcināšanu vai realizāciju, lai minētos izdevumus iekļautu procesuālajos izdevumos, aģentūra nekavējoties, bet ne vēlāk kā trīs darbdienu laikā pēc minētā pieprasījuma saņemšanas sagatavo attiecīgo informāciju un nosūta to amatpersonai.

82. Pēc lēmuma administratīvā pārkāpuma lietā spēkā stāšanās, no ieņēmumiem, kas gūti realizējot administratīvā pārkāpuma procesā sodītajai personai piederošo izņemto mantu, atskaita summu, kas nepieciešama ar izņemtās mantas nogādāšanu glabāšanai, glabāšanu un realizāciju saistīto izdevumu segšanai.

83. Par ieņēmumiem, kas gūti realizējot izņemto mantu, un pārsniedz šo noteikumu 82.punktā noteiktos izdevumus, iestāde informē amatpersonu, kura izskatīja administratīvā pārkāpuma lietu. Amatpersona lemj par šo līdzekļu izmantošanu noteiktā naudas soda samaksai.

84. Izdevumu par izņemtās mantas vai dokumenta nodošanu glabāšanā, glabāšanu, iznīcināšanu vai realizāciju segšanai nepieciešamo summu ieskaita iestādei, kurai radušies izdevumi, atvērtajā valsts pamatbudžeta kontā kā citus pašu ieņēmumus. Naudas soda samaksai nepieciešamo summu ieskaita naudas soda iemaksāšanai atvērtajā valsts pamatbudžeta kontā.

**VIII. Noslēguma jautājumi**

85. Ja lēmums administratīva pārkāpuma lietā ir pieņemts saskaņā ar Latvijas Administratīvo pārkāpumu kodeksu, izdevumu, kas radušies sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu un iznīcināšanu, apmēru nosaka un piedziņu veic saskaņā ar Latvijas Administratīvo pārkāpumu kodeksu un Ministru kabineta 2010.gada 7.decembra noteikumiem Nr.1098 „Noteikumu par rīcību ar administratīvo pārkāpumu lietās izņemto mantu un dokumentiem”.

86. Šajos noteikumos minētās prasības par informācijas iekļaušanu Informācijas sistēmā tiek nodrošinātas līdz 2021. gada 1. jūlijam.

87. Noteikumi stājas spēkā vienlaikus ar Administratīvās atbildības likumu.

Ministru prezidents Arturs Krišjānis Kariņš

Iekšlietu ministrs Sandis Ģirģens